钦定古今图书集成/理学汇编/学行典/第180卷 > 董永
## 钦定古今图书集成/理学汇编/学行典/第180卷 > 董永

按刘向《孝子图》，前汉董永，千乘人。少失母，独养父，父
亡无以葬，从人贷钱一万，永谓钱主曰：“后若无钱还
君，当以身作奴。”主甚愍之。永得钱葬父毕，将往为奴，
于路忽逢一妇人，求为永妻。永曰：“今贫，若是身为奴，
何敢屈夫人为妻？”妇人曰：“愿为君妇，不耻贫贱。”永遂
将妇人至。钱主曰：“本言一人，今何有二？”永曰：“言一得
二，于理乖乎？”主问永妻曰：“何能？”妻曰：“能织耳。”主曰：“为
我织千疋绢，即放尔夫妇。”于是索丝，十日之内，千疋
绢足。主惊，遂放夫妇二人而去。行至本相逢处，乃谓
永曰：“我是天之织女，感君至孝，天使我偿之。今君事
了，不得久停。”语讫，云雾四垂，忽飞而去。

按《德安府志》：董永，青州千乘人，今山东博兴县。早丧
母。黄巾贼起，永奉父来徙。父殁不能葬，以身贷钱里
富人裴氏，既葬，赴裴，道逢一妇人，求为妻。永曰：“吾有
父而不能养，无父而又不能有其身，奈何屈辱妇？”为
恳款谕之，乃与俱往。裴难之曰：“能为我织绢三百缗，
免若仆。”妇遂索丝。弥月事竣，裴大惊异，放永归妇。
中途谓永曰：“我天孙也，帝感君行孝，故遣予经纬。”言
讫腾空去，因名其地曰孝感。永殁，葬父侧。相传董家
湖旧有裴巷，即其处也。